༄༅། །དམ་པའི་ཆོས་དྲན་པ་ཉེ་བར་བཞག་པའི་བསྟན་བཅོས་« »ཀྱི་འགྲེལ་པ་བཞུགས་སོ། །
«ཟག་མེད་མཁྱེན་གཉིས་ལྷུན་གྲུབ་ནམ་མཁའ་ལས། །ཐུགས་རྗེ་རྨད་དུ་བྱུང་བའི་དཔལ་འབར་བས། །འགྲོ་བའི་མ་རིག་མུན་པ་ཀུན་སེལ་བའི། ཐུབ་དབང་ཉི་མ་དེ་ལ་ཀུན་ནས་འདུད། །རྒྱལ་བའི་དགོངས་པ་ཟབ་ཡངས་ནམ་མཁའ་ཡི། །སྡེ་སྣོད་རྒྱ་མཚོའི་ཆུ་གཏེར་ཐམས་ཅད་ལས། །དམ་ཆོས་དྲན་པ་ཉེར་བཞག་ཚིག་དོན་རྣམས། །གསལ་ཞིང་མ་ལུས་རྫོགས་པར་མཛད་པ་ཡི། །རྒྱལ་སྲས་རང་བྱུང་རྡོ་རྗེའི་ཞབས་ལ་འདུད། །བདག་ནི་ཐོས་ཆུང་ཤེས་རབ་དམན་པའི་ཕྱིར། །བསྟན་བཅོས་འདི་དོན་ཚང་བར་མ་རྙེད་ནའང། །བླ་མ་མཆོག་དང་དེས་གསུང་བསྟན་བཅོས་ལ། །དད་པའི་སྟོབས་ཀྱིས་ཅུང་ཟད་བཤད་པར་བྱ། །བསྟན་བཅོས་འཆད་པ་ནི་ཐོག་མར་དགོས་པ་བརྗོད་དགོས་པས། དེ་བརྗོད་པར་བྱ་སྟེ། དེ་ལ་བདག་ཅག་གི་སྟོན་པ་འདིས་དང་པོར་བྱང་ཆུབ་མཆོག་ཏུ་སེམས་བསྐྱེད། བར་དུ་བསྐལ་པ་གྲངས་མེད་གསུམ་ལ་ཚོགས་བསགས། མཐར་མངོན་པར་རྫོགས་པ་སངས་རྒྱས་ནས་ཆོས་ཀྱི་འཁོར་ལོ་བསམ་གྱིས་མི་ཁྱབ་པར་བསྐོར་བ་ཡིན་ཞེས་གྲགས་སོ། །དེ་ཡང་སྔོན་བསྐལ་པ་གྲངས་མེད་གསུམ་འདས་པའི་གོང་རོལ་ན། ཐུབ་པ་ཆེན་པོ་ཞེས་བྱའི་སངས་རྒྱས་གཅིག་འཇིག་རྟེན་དུ་བྱོན། དེའི་ཚེ་ན་བདག་ཅག་གི་སྟོན་པ་འདི། རྫ་མཁན་གྱི་བུ་ཁྱེའུ་སྣང་བྱེད་ཅེས་བྱ་བར་གྱུར་པས་སངས་རྒྱས་དེའི་དྲུང་དུ་གདུགས་གཅིག་མཆིལ་ལྷམ་ཟུང་གཅིག་བུམ་པ་ཆུས་བཀང་བ་གཅིག» «།མགྲོན་བུ་ལྔ་ཕུལ་སྟེ། དེ་བཞིན་གཤེགས་པ་ཁྱོད་སྐུ་ཅི་འདྲ་དང་། །འཁོར་དང་སྐུ་ཚེའི་ཚད་དང་ཞིང་ཁམས་དང་། །དེ་བཞིན་མཚན་མཆོག་བཟང་པོ་ཅི་འདྲ་བར། །དེ་འདྲ་ཁོ་ནར་བདག་ཀྱང་འགྱུར་བར་ཤོག» «།» «ཅེས་དང་པོར་བྱང་ཆུབ་དུ་སེམས་བསྐྱེད་དོ། །དེ་ནས་བཟུང་ནས་སངས་རྒྱས་ཡུལ་འཁོར་སྐྱོང་གི་བར་དུ་སངས་རྒྱས་བདུན་ཁྲི་ལྔ་སྟོང་སྒོ་གསུམ་གྱིས་མཉེས་པར་བྱས་ཏེ་བསྐལ་པ་གྲངས་མེད་གཅིག་ལ་ཚོགས་བསགས་ནས་སྦྱོར་ལམ་རྫོགས་པར་མཛད་དོ། །ཡང་སངས་རྒྱས་མར་མེ་མཛད་ནས། སངས་རྒྱས་དབང་པོའི་རྒྱལ་མཚན་ཐུབ་པའི་བར་དུ། སངས་རྒྱས་བདུན་ཁྲི་དྲུག་སྟོང་དྲུང་དུ་བསྐལ་པ་གྲངས་མེད་གཅིག་ཚོགས་བསགས་ནས་ས་དང་པོ་ནས་བདུན་པའི་བར་རྫོགས་པར་བྱས། ཡང་སངས་རྒྱས་མར་མེ་མཛད་﹙སངས་རྒྱས་ལེགས་མཛད་﹚ནས་སངས་རྒྱས་འོད་སྲུང་གི་བར་སངས་རྒྱས་བདུན་ཁྲི་བདུན་སྟོང་ལ་ཚོགས་བསགས་ནས་ས་བཅུའི་བར་རྫོགས་པར་བྱས་སོ། །དེ་ལྟར་ཡིན་པར་ཡང་། འདུལ་བ་ལུང་གཞི་ལས། །སངས་རྒྱས་ཤཱཀྱ་ཐུབ་པ་ནས། །འདྲེན་པ་ཡུལ་འཁོར་སྐྱོང་གི་བར། །བདུན་ཁྲི་དང་ནི་ལྔ་སྟོང་གི ། སངས་རྒྱས་རྣམས་ནི་ངས་མཆོད་དོ། །ཅེས་དང་། སངས་རྒྱས་མར་མེ་མཛད་ནས་ནི། །དབང་པོའི་རྒྱལ་མཚན་ཐུབ་པའི་བར། །བདུན་ཁྲི་དྲུག་སྟོང་ཚང་པ་ཡི། སངས་རྒྱས་རྣམས་ནི་ང་ཡིས་མཆོད་ཅེས་པ་དང་། སངས་རྒྱས་ལེགས་མཛད་ནས་བཟུང་སྟེ། །སངས་རྒྱས་འོད་སྲུང་བར་དག་དུ། །བདུན་ཁྲི་བདུན་སྟོང་ང་ཡིས་མཆོད། །ཅེས་གསུངས་སོ། །དེ་ནས་ཡང་བསྐལ་པ་གྲངས་མེད་གསུམ་ལ་ཚོགས་བསགས་ནས། མཐར་ལྷའི་བུ་དམ་པ་ཏོག་དཀར་པོར་སྐྱེ་བ་བཞེངས་ནས་དགའ་ལྡན་གྱི་ལྷ་རྣམས་ཀྱི་དོན་མཛད། དེ་ནས་འཛམ་བུའི་གླིང་པ་རྣམས་འདུལ་བའི་དུས་ལ་བབ་པར་གཟིགས་ནས་བཅོམ་ལྡན་འདས་བྱམས་པ་རྒྱལ་ཚབ་ཏུ་ལྷ་རྣམས་ཀྱི་སྟོན་པར་བསྐོས་ནས། ཁོང་རང་གིས་གཟིགས་པ་ལྔ་ལ་གཟིགས་ཏེ། བུད་མེད་ཀྱི་གཡོ་སྒྱུ་ཐམས་ཅད་དང་བྲལ་བ་ཡུམ་སྒྱུ་མ་ལྷ་མཛེས་ཀྱི་ལྷུམས་སུ་ཞུགས་ཏེ། སེར་སྐྱའི་གྲོང་ཁྱེར་གྱི་དབུས་སུ། འཛམ་བུ་གླིང་གི་རྒྱལ་པོ་ཟས་གཙང་མའི་སྲས་གཞོན་ནུ་དོན་ཐམས་ཅད་གྲུབ་པར་སྐུ་སྐྱེ་བ་བཞེས་ནས། འཇིག་རྟེན་པ་དང་མཐུན་པར་མཛད་པའི་ཕྱིར་བཟོ་དང་སྒྱུ་རྩལ་རྣམས་བསྟན། ཤཱཀྱ་ལག་ན་བེ་ཅོན་གྱི་བུ་མོ་ས་འཚོ་མ་ལ་སོགས་པ་བཙུན་མོ་རྣམས་བཞེས་ནས། ས་འཚོ་མ་ལ་སྲས་སྒྲ་གཅན་འཛིན་བཟང་པོ་ཡང་བལྟམས་པར་མཛད་དོ། །དེ་ནས་སིལ་སྙན་གྱིས་སྒྲ་དང་ལྷ་རྣམས་ཀྱིས་རབ་ཏུ་བྱུང་བར་བསྐུལ་བ་ལ་བརྟེན་ནས་གྲོང་ཁྱེར་སེར་སྐྱ་ནས་བྱུང་སྟེ། ཀོ་ཤམ་བྷིའི་ཡུལ་དུ་རང་གིས་རང་གི་དབུ་སྐྲ་བྲེག་སྟེ་རང་བྱུང་གི་བསྙེན་པ་རྫོགས་པར་མཛད་དོ། །དེ་ནས་དགེ་སྦྱོང་དང་བྲམ་ཟེ་རྣམས་ཀྱི་དཀའ་ཐུབ་ཀྱི་ང་རྒྱལ་གཅག་པའི་ཕྱིར་ཆུ་བོ་ནཻ་རཉྫ་ནའི་འགྲམ་དུ་ལོ་དྲུག་དཀའ་ཐུབ་མཛད་དོ། །དེ་ནས་གདུལ་བྱ་རྣམས་ལ་དཀའ་ཐུབ་ཁོ་ནས་མི་གྲོལ་བར་བསྟན་པ་དང་། མུ་སྟེགས་པ་རྣམས་དཀའ་ཐུབ་ཀྱིས་དག་པར་འཛིན་པ་རྣམས་སུན་དབྱུང་བའི་ཕྱིར། ཟས་རགས་པ་གསོལ་ནས་དཀའ་ཐུབ་ལས་བཞེངས་ནས། རྡོ་རྗེའི་གདན་བྱང་ཆུབ་ཀྱི་ཤིང་དྲུང་དུ་རྩ་སྔོན་པོ་རྨ་བྱའི་མགྲིན་པ་ལྟ་བུ་བཏིང་ནས་དེའི་སྟེང་དུ་བཞུགས་ནས། སྟན་འདིར་བདག་གི་ལུས་འདི་སྐམ་ཀྱང་རུང་། །ལྤགས་པ་རུས་པ་ཤ་རྣམས་ཞིག་ཀྱང་རུང་། །སྐལ་མང་རྙེད་དཀའ་བྱང་ཆུབ་མ་ཐོབ་བར། །སྟན་འདི་ལས་ནི་ལུས་བསྐྱོད་མི་བྱའོ། །གསུངས་ནས། སྲོད་ལ་བདུད་བཏུལ། ཏིང་འཛིན་ལ་མཉམ་བར་བཞག» «།ཐོ་རངས་རྡོ་རྗེ་ལྟ་བུ་ཏིང་འཛིན་གྱིས་སྒྲིབ་པ་ཕྲ་མོ་རྣམས་སྤངས་ནས། མངོན་པར་རྫོགས་པར་སངས་རྒྱས་སོ། །དེ་ནས་ཞག་བདུན་ཕྲག་བདུན་ཆོས་མ་གསུང་པ་ལ། ཚངས་པའི་རྒྱལ་པོས་ཆོས་ཀྱི་འཁོར་ལོ་བསྐོར་བར་གསོལ་བ་བཏབ་པ་ལ་བརྟེན་ནས། །ཆོས་གསུང་པར་བཞེད་ནས། བཀའ་སྩལ་པ། ཚངས་པ་མ་གའི་སེམས་ཅན་གང་། །རྣ་བར་ལྡན་ཞིང་དད་དང་ལྡན་གྱུར་ལ། མི་འཚེ་རྟག་ཏུ་འདུ་ཤེས་ཆོས་ཉན་པ། །དེ་དག་ལ་ནི་བདུད་རྩིའི་སྒོ་དབྱེའོ། །ཞེས་གསུངས་ནས། དྲང་སྲོང་ལྷུང་བའི་རི། རི་དྭགས་འབྱིན་པའི་གནས་སུ་གཤེགས་ནས། ཀུན་ཤེས་ཀོའུ་ཌི་ནྱ་ལ་སོགས་པ་འཁོར་ལྔ་སྡེ་བཟང་པོ་ལ་སོགས་པ་རྣམས་ལ་བདེན་པ་བཞིའི་ཆོས་ཀྱི་འཁོར་ལོ་བསྐོར་བ་ནས་བཟུང་སྟེ། གདུལ་བྱ་མོས་པ་སྣ་ཚོགས་ཀྱི་རྒྱུད་དང་འཚམས་པའི་ཆོས་ཀྱི་འཁོར་ལོ་བསམ་གྱིས་མི་ཁྱབ་པ་གཅིག་བསྐོར་བར་མཛད་ཅེས་གྲགས་སོ། །དེ་ནས་དགུང་ལོ་བརྒྱད་ཅུ་ལོན་པའི་དུས་ན། ལེ་ལོ་ཅན་རྣམས་བསྐུལ་བ་དང་། རྟག་འཛིན་ཅན་རྣམས་སྐྱོ་བ་བསྐྱེད་པའི་ཕྱིར། རྩ་མཆོག་གི་གྲོང་ཤིང་ས་ལ་ཟུང་གི་བར་དུ་ཀུན་དགའ་བོས་གཟིམ་ཁྲི་བཤམས་པའི་སྟེང་དུ་བཞུགས་ནས། དགེ་བསྙེན་ཙུ་འདས་སྦྱར་བའི་ཞལ་ཟས་ཀྱི་ཐ་མ་ནི། གསོལ་ནས། ཀུན་ཏུ་རྒྱུ་རབ་བཟང་ལ་སོགས་པ་གདུལ་བྱའི་ཐ་མ་རྣམས་བཏུལ་ལོ། །དེ་ནས་འཁོར་ལ་ང་མྱ་ངན་ལས་འདས་པའི་འོག་ཏུ་བཀའ་བསྡུ་བ་འདི་ལྟར་དུ་གྱིས་ཤིག་བྱ་བ་ལ་སོགས་པ་གསུངས་ནས། དཔྱིད་ཟླ་འབྲིང་པོའི་ཚེས་བཅོ་ལྔ་ལ། དགོངས་པ་ཡོངས་སུ་མྱ་ངན་ལས་འདས་ཞེས་གྲགས་སོ། །དེ་ནས་སངས་རྒྱས་མྱ་ངན་ལས་འདས་པའི་དུས་ཕྱིས། ས་ཆེན་པོ་ལ་བཞུགས་པའི་བྱང་ཆུབ་སེམས་དཔའ་རྣམས་དང་། དགྲ་བཅོམ་པ་རྣམས་ཀྱིས་བཀའི་བསྡུ་བ་ལན་གསུམ་མཛད་པའི་ཐ་མར། ཕྱི་མའི་གདུལ་བྱ་རྣམས་ལ་ཕན་པར་བྱ་བའི་ཕྱིར། གསུང་རབ་རྣམས་ཡི་གེར་བྲིས་ནས། པུ་ཏི་དང་གླེགས་བམ་དུ་བཞུགས་པ་ལ། བོད་ཡུལ་དུ་ཡང་། ལོ་ཙཱ་བ་ཆེན་པོ་རྣམས་ཀྱི་ཆོས་དཔག་ཏུ་མེད་པ་བསྒྱུར་རོ། །དེ་ལ་མདོ་ཆེན་པོ་དྲན་པ་ཉེ་བར་བཞག་པ་འདི་ནས་དམྱལ་བ། ཡི་དྭགས། དུད་འགྲོ། འདོད་ལྷ་རིས་དྲུག» «།གཟུགས་ཁམས་དང་གཟུགས་མེད་ཀྱི་ལྷ་རྣམས་ཀྱི་རྒྱུ་འབྲས་ཞིབ་པར་སྟོན་པ་ཡིན་པ་ལ། སྔར་གྱི་ལོ་པཎ་རྣམས་ཀྱི་སུམ་ཅུ་རྩ་གསུམ་གྱི་ལྷའི་རྒྱུ་འབྲས་བར་བསྒྱུར། དུས་ཕྱིས་པ་ཚབ་ལོ་ཙཱ་བ་ཉི་མ་གྲགས་ཀྱིས་འཐབ་བྲལ་གྱི་ལྷའི་རྒྱུ་འབྲས་བར་དུ་བསྒྱུར། གཞན་རྣམས་རྒྱ་གར་གྱི་དཔེ་ལ་ཆད་ནས་བོད་དུ་མ་འགྱུར་བས། མདོ་འདི་ཡི་ཚིག་དོན། འགའ་ཞིག་མ་ཚང་བ་ཡིན་ནོ། །དེ་ལ་རྩོད་པའི་དུས་ཀྱི་སྙིགས་མའི་སེམས་ཅན་ཉོན་མོངས་པ་སྣ་ཚོགས་ཀྱིས་བློ་བཅིང་བ་སངས་རྒྱས་གྲངས་མེད་པ་འདས་པ་རྣམས་ཀྱིས་ཡང་གསོ་བའི་སྤྱོད་ཡུལ་དུ་མ་གྱུར་པའི་གདུལ་བར་དཀའ་བ་རྣམས་ལ་རྒྱལ་བའི་སྲས་བྱང་ཆུབ་སེམས་དཔའ་གཞན་པས་ཀྱང་ཐུགས་རྗེས་ལྷག་པར་བསྐྱེད་ནས་བྱང་ཕྱོགས་ཁ་བ་ཅན་འདིར་སྐུ་སྐྱེ་བ་བཞེས་པ། རང་བྱུང་རྡོ་རྗེ་ཞེས་མཚན་ཡོངས་སུ་གྲགས་པའི་བྱང་ཆུབ་སེམས་དཔའ་ཆེན་པོ་མཁྱེན་པའི་འོད་ཟེར་དང་བརྩེ་བའི་ཐུགས་རྗེ་སེམས་ཅན་ཐམས་ཅད་ལ་བུ་གཅིག་པ་ལྟར་དུས་ཐམས་ཅད་ལ་གཟིགས་པའི་ཐུགས་རྗེ་ཅན་དེ་ཉིད་ཀྱིས་མདོའི་དོན་ཚང་བར་བྱ་བ་དང་མ་རིག་པའི་ལིང་ཏོག་གིས་ཤེས་རབ་ཀྱི་མིག་ལྡོངས་ནས་ལས་རྒྱུ་འབྲས་དང་དེ་ཁོ་ན་ཉིད་ལེགས་པར་མི་ཤེས་པའི་སེམས་ཅན་འགའ་ཞིག་གིས། དེ་ཤེས་པར་བྱ་བའི་ཕྱིར། འཕགས་པ་རྣམས་ཀྱིས་མཛད་པའི་བསྟན་བཅོས་དང་། མདོ་རྣམས་ལ་ཤེས་རབ་ཀྱི་སྤྱན་གྱིས་གཟིགས་ནས། དོན་འཐོར་བ་རྣམས་ནི་བསྡུས་འཁྲུག་པ་རྣམས་ནི་བསྡེབས། མི་གསལ་བ་རྣམས་གསལ་བར་བྱས་ཏེ་མ་ཚང་བ་རྣམས་ཁ་བསྐང་ནས། དྲན་པ་ཉེ་བར་བཞག་པའི་དོན་སྣང་བར་བྱེད་པའི་ཚིག་ལེའུར་བྱས་པའི་བསྟན་བཅོས་འདི་མཛད་དོ། །འདི་ལ་བརྟེན་ནས་གདུལ་བྱ་རྣམས་ཀྱིས། འདི་ནི་མི་དགེ་བའི་ལས་དེ། འདི་ལྟར་བྱས་ན་ངན་སོང་གསུམ་དུ་སྐྱེ་ནས་སྡུག་བསྔལ་མྱོང་། དགེ་བའི་ལས་འདི་དང་འདི་བྱས་ན་མཐོ་རིས་སུ་སྐྱེ་ནས་བདེ་བ་མྱོང་། ཐེག་པ་གསུམ་གྱི་ལམ་འདི་ལྟ་བུ་བསྒྲུབ་ན་འབྲས་བུ་ཐར་པ་དང་། ཐམས་ཅད་མཁྱེན་པ་ཐོབ་པར་འདུག་སྙམ་དུ་གོ་བ་ནི། བསྟན་བཅོས་འདི་ཡི་དགོས་པ་ཡིན་ནོ། །དེ་ལྟར་གོ་ནས་དགེ་སྡིག་ལ་བླང་དོར་བྱས་ནས་ལམ་གསུམ་ཉམས་སུ་བླང་ནས་འབྲས་བུ་ཐར་པ་དང་ཐམས་ཅད་མཁྱེན་པ་ཐོབ་པ་ནི་འདི་ཡི་དགོས་པའི་དགོས་པ་ཉིང་དགོས་ཡིན་ནོ། །དེ་ལྟར་འབྲས་བུ་ཐོབ་པ་དེ་དགེ་སྡིག་ལ་བླང་དོར་བྱས་ནས་ལམ་བསྒྲུབ་པ་ལས་བྱུང་། དེ་བླང་དོར་ཤེས་པ་ལས་བྱུང་། དེ་བསྟན་བཅོས་ལས་བྱུང་བས། བརྗོད་བྱའི་དོན་དང་། རྗོད་བྱེད་ཀྱི་ཚིག་འབྲེལ་བར་ཤེས་པར་བྱའོ། །» «དགོས་པ་བཤད་ཟིན་ཏོ། །ད་ནི་བསྡུས་པའི་དོན་བཤད་པར་བྱ་སྟེ། དེ་ལྟར་ངག་དང་ངག་ཅན་འབྲེལ་པའི་བསྟན་བཅོས་འདི་ལ་ལེའུ་བཅུ་ཡོད་པས་ཁམས་གསུམ་གྱི་སེམས་ཅན་གྱི་རྒྱུ་འབྲས་དང་བར་དོ་དང་། སྣོད་ཀྱི་འཇིག་རྟེན་ཆགས་འཇིག་སྟོན་པས། དེ་ལ་ལེའུ་དང་པོས་རིགས་དྲུག་གི་སེམས་ཅན་ཅི་ལྟར་འཁྲུལ་པ་དང་། དེས་བསྒྲུབས་པའི་མི་དགེ་བ་དང་། དགེ་བ་དང་། མི་གཡོ་བའི་ལས་དང་། ལམ་བསྒྲུབ་པའི་ཚུལ་རྣམས་མདོར་བསྟན་ནས། ལེའུ་གཞན་རྣམས་ཀྱིས་རྒྱས་པར་བཤད་པས། ལེའུ་གཉིས་པས་ནི་ཚ་བའི་དམྱལ་བ་བརྒྱད་རེ་རེ་ལའང་འཁོར་བཅུ་དྲུག་རེ་ཡོད་པ་དང་། གྲང་བའི་དམྱལ་བ་བརྒྱད། ཉི་ཚེ་བ་དང་། དེ་རྣམས་ཀྱི་རྒྱུ་འབྲས་སྐྱེ་བའི་ལས། སྐྱེས་གནས། སྐྱེས་ན་སྡུག་བསྔལ་ཅི་ཡོད། ཚེ་ཅི་ཐུབ་རྣམས་སྟོན་པ་ཡིན་ནོ། །ལེའུ་གསུམ་པས་ནི་ཡི་དྭགས་ཀྱི་རིགས་སུམ་ཅུ་རྩ་དྲུག་གི་སྐྱེ་བའི་ལས་ཅི་ཡིན་སྐྱེ་སའི་གནས། སྐྱེ་ན་སྡུག་བསྔལ་ཅི་ཡོད་ཅི་ལྟར་འབྱུང་བ་ཚེ་ཅི་ཐུབ་རྣམས་བསྟན་པ་ཡིན་ནོ། །ལེའུ་བཞི་པས་ནི་དུད་འགྲོ་ཁ་འཐོར་བ་རྣམས་དང་དུད་འགྲོ་ཀླུ་དང་དུད་འགྲོ་ལྷ་མ་ཡིན་རྣམས་ཀྱི་སྐྱེ་བའི་རྒྱུ་དང་། སྐྱེ་ས་གནས་དང་འབྲས་བུ་བདེ་སྡུག་དང་ལྷ་དང་ལྷ་མ་ཡིན་འཐབ་པའི་ཚུལ་བསྟན་ནོ། །ལེའུ་ལྔ་པས་ནི་མི་འདི་དང་པོ་ཅི་ལྟར་བྱུང་བ་དང་། རིགས་བཞི་ཅི་ལྟར་གྱེས་པ། །མཆོག་གང་ཡིན་པ་དང་། དེ་རྣམས་ལ་མུ་གེ་དང་ནད་དང་མཚོན་གྱི་བསྐལ་པ་རྣམས་བསྟན་ཏོ། །ལེའུ་དྲུག་པས་ནི། རྒྱལ་ཆེན་བཞི་སུམ་ཅུ་རྩ་གསུམ། མཚེ་མ། དགའ་ལྡན། འཕྲུལ་དགའ། གཞན་འཕྲུལ་དབང་བྱེད་རྣམས་ཀྱི་ལྷའི། སྐྱེ་བའི་རྒྱུ། སྐྱེ་ས་གཞལ་ཡས་ཁང་གི་བཀོད་པ། སྐྱེས་ན་བདེ་སྐྱིད་ཅི་ཡོད་ཚེ་ཚད་བཅས་བསྟན་ཏོ། །ལེའུ་བདུན་པས་ནི། གཟུགས་ཁམས་ཀྱི་ལྷ་གནས་བཅུ་བདུན་གྱི་རྒྱུ་བསམ་གཏན། གནས། བདེ་སྐྱིད། ལུས་ཚད་ཚེ་ཚད་རྣམས་བསྟན་ཏཽ། ། ལེའུ་བརྒྱད་པས་ནི། གཟུགས་མེད་སྐྱེ་མཆེད་མུ་བཞིའི་རྒྱུ་སྙོམས་འཇུག་ཚེ་ཚད་རྣམས་བསྟན་ཏོ། །དགུ་པས་ནི་འདུས་བྱས་མི་རྟག་པར་བསྟན་པའི་ཕྱིར། ཕྱི་སྣོད་ཀྱི་འཇིག་རྟེན་ཆགས་འཇིག་ཇི་ལྟར་འབྱུང་བ་བསྟན་ཏོ། །བཅུ་པས་ནི་སེམས་ཅན་རྣམས་འཆི་བ་ན། རིགས་དྲུག་གང་དུ་འགྲོ་བ་ལ་བར་དོ་ཅི་ལྟར་འབྱུང་བ་དང་། འཁོར་བ་དེ་རྣམས་ལ་ཐར་བའི་ཐབས་ལམ་གྱི་རིམ་པ་ཅི་ལྟར་བསྒྲུབ་པ་བསྟན་ཏོ། ། » «དེ་ལྟར་བསྡུས་པའི་དོན་བཤད་ཟིན་ནས། ད་ནི་དྲན་བ་ཉེར་བར་བཞག་པའི་ཚིག་དོན་གཞུང་དངོས་སྟོན་པ་ལ་དོན་གསུམ་སྟེ། རྩོམ་པ་ལ་འཇུག་པ་ཀླད་ཀྱི་དོན་དང་། གཞུང་གི་དོན་དང་། མཐར་ཕྱིན་པའི་བྱ་བའོ། །དང་པོ་ལ་གསུམ་ལས། མཚན་བརྗོད་པ་ནི། དེ་ཡང་མཚན་ལ་འདོགས་ལུགས་མང་དུ་ཡོད་དེ། དཔེ་དང་གཞུང་ཚད་དང་། གནས་དང་། ཞུ་བ་པོ་དང་། བྱེད་པ་དང་། དོན་ལ་མཚན་དུ་བཏགས་པ་ཡོད་དེ། འདི་ནི་སྤྱི་ལའོ། །དེ་བཤད་པ་ནི། དམ་པའི་ཆོས་དྲན་པ་ཉེ་བར་བཞག་པ་ཞེས་དོན་ལ་མཚན་དུ་བཏགས་པའི་མདོ་ཆེན་པོ་བཅོམ་ལྡན་འདས་ཀྱིས་གསུངས་པའི་དོན་སྣང་ཞིང་གསལ་བར་བྱེད་པའོ། །ལས་རྒྱུ་འབྲས་སོ་སོར་འབྱེད་པའི་ཚིག་རྣམས་མ་འདྲེས་པར་ལེའུར་བྱས་པའི་ཐོག་མར། སྐྱབས་གནས་ཡིན་པའི་ཕྱིར་སངས་རྒྱས་དང་བྱང་ཆུབ་སེམས་དཔའ་དང་། ཕྱག་འོས་ཡིན་པས་རང་སངས་རྒྱས་དང་། འཕགས་པ་ཉན་ཐོས་ཐམས་ཅད་ལ་ཕྱག་འཚལ་ལོ། །དེ་ཡང་ལས་དང་ཉོན་མོངས་ཐམས་ཅད་སངས་པ་དང་། ཤེས་བྱ་ཇི་ལྟ་བ་དང་ཇི་སྙེད་པ་ལ་ཤེས་བྱེད་ཀྱི་བློ་ཡེ་ཤེས་རྒྱས་པས་ན་སངས་རྒྱས་སོ། ། བྱང་ཆུབ་ནི་སངས་རྒྱས་ཡིན་ལ། རང་གཞན་གྱིས་དེ་བསྒྲུབ་པའི་བསམ་པ་སེམས་པ་དང་འདུན་པ་དང་ལྡན་ཞིང་། སྦྱོར་བས་དེ་བསྒྲུབ་པ་ལ་འཇུག་པ་ནི་བྱང་ཆུབ་སེམས་དཔའོ། །སྲིད་པ་ཐ་མ་ལ་སངས་རྒྱས་དང་། ཉན་ཐོས་ཀྱང་མ་བཞུགས་པའི་ཞིང་ཁམས་སྟོང་པ་གཅིག་ཏུ་སྐྱེ་བར་སྨོན་པས་དེར་སྐྱེས་ནས་སློབ་དཔོན་མི་དགོས་པར་རང་གིས་བྱང་ཆུབ་རྟོགས་ཏེ། དུར་ཁྲོད་གཅིག་དུ་ཕྱིན་ནས་ཤི་བའི་རོ་མཐོང་ནས་བརྟགས་པས་ཤི་བ་ལ་བྱུང་བར་རྟོགས་དེ་རྒས་པ། མཐར་མ་རིག་པ་ལ་བྱུང་བར་རྟོགས། མ་རིག་པ་འགག་ན་རྟེན་འབྲེལ་བཅུ་གཉིས་ཐམས་ཅད་འགག་འདུག་སྙམ་ནས་སྒོམ་པས་སློབ་དཔོན་མི་དགོས་པས་རང་གིས་རང་བྱང་ཆུབ་རྟོགས་པས་ན་རང་སངས་རྒྱས་སོ། །ཐེག་པ་ཆེན་པོ་རང་གིས་མི་བསྒྲུབ་པར་རང་གིས་ཐོ